作者:白居易
標題:對酒示行簡
內容:今旦一尊酒，歡暢何怡怡。此樂從中來，他人安得知。兄弟唯二人，遠別恆苦悲。今春自巴峽，萬裡平安歸。複有雙幼妹，笄年未結褵。昨日嫁娶畢，良人皆可依。憂念兩消釋，如刀斷羈縻。身輕心無系，忽欲淩空飛。人生苟有累，食肉常如饑。我心既無苦，飲水亦可肥。行簡勸爾酒，停杯聽我辭。不歎鄉國遠，不嫌官祿微。但願我與爾，終老不相離。